Мы махуэхэм
ЩIышылэм и 27, щэбэт
Нацизмэм ихьахэм я фэеплъым и дунейпсо махуэщ
Урысейм и Дзэ щIыхьым и махуэщ — Ленинград къалэр блокадэм кърагъэкIащ. Нэмыцэ фашист зэрыпхъуакIуэхэм я къэухъуреихьыныгъэм жэщ-махуэ 900-кIэ ита къалэр 1944 гъэм советыдзэхэм хуит къащIыжащ.
1725 гъэм Пётр Езанэр дунейм ехыжащ.
1820 гъэм капитан Беллинсгаузен Фаддей зи унафэщI къэхутакIуэ гупым Антарктидэр зэрыщыIэр къахутащ. Махуэ 750-кIэ тенджызым тета кхъухьхэм материкыр ихъуреягъкIэ къызэхакIухьащ, хытIыгу 28-рэ къызэIуахащ, ауэ мылылъэ Антарктидэм я лъэ теувэфакъым.
1859 гъэм Оттавэ Канадэм и къалащхьэу къалъытащ.
1904 гъэм Урыс-Япон зауэм щIидзащ.
1924 гъэм Москва Лениным и Мавзолейр къыщызэIуахащ.
1941 гъэм «КъБР-м щIыхь зиIэ и дохутыр» цIэ лъапIэр ягъэуващ.
1943 гъэм Москварэ Ленинградрэ я зэхуаку дэлъ гъущI гъуэгу зэпыщIэныгъэр зэфIагъэувэжащ.
1945 гъэм советыдзэхэм хуит къащIыжащ нэмыцэхэм Польшэм щащIа Освенцим гъэрэщым исахэр.
1967 гъэм хьэршыр дуней псом къэралу тетхэм зэрейм теухуа дэфтэрым Iэ традзащ.
1968 гъэм Налшык Музыкэ театр къыщызэIуахащ.
Австрием щыщ композитор, музыкант щэджащэ Моцарт Вольфганг къызэралъхурэ илъэс 262-рэ ирокъу.
Урыс тхакIуэ цIэрыIуэ Салтыков-ЩедринМихаил къызэралъхурэ илъэси 192-рэ ирокъу.
Инджылыз математик, тхакIуэ, и таурыхъхэмкIэ цIэрыIуэ хъуа Кэрролл Льюис къызэралъхурэ илъэси 186-рэ ирокъу.
Совет тхакIуэ, усакIуэ, зэдзэкIакIуэ, жылагъуэ лэжьакIуэ Эренбург Илья къызэралъхурэ илъэси 127-рэ ирокъу.
УсакIуэ, уэрэд дахэ куэдым я псалъэхэр зытха Казаковэ Риммэ къызэралъхурэ илъэс 86-рэ ирокъу.
Къэрал, жылагъуэ лэжьакIуэ, Социалист Лэжьыгъэм и ЛIыхъужь Хьэгъэжей Джонсон и ныбжьыр илъэс 78-рэ ирокъу.
Композитор, КъБР-м гъуазджэхэмкIэ щIыхь зиIэ и лэжьакIуэ Жырыкъ Заур и ныбжьыр илъэс 71-рэ ирокъу.
КъБР-м гъуазджэхэмкIэ щIыхь зиIэ и лэжьакIуэ Бэрэгъун Руслан и ныбжьыр илъэс 66-рэ ирокъу.
Норвегием щыщ биатлонист цIэрыIуэ, блэнейрэ олимп чемпион хъуа Бьерндален Уле Эйнар и ныбжьыр илъэс 44-рэ ирокъу.
Урысей теннисист, УФ-м спортымкIэ щIыхь зиIэ и мастер Сафин Марат и ныбжьыр илъэс 38-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэс къыщесынущ. ЩIыIэр махуэм градуси 3 — 2, жэщым градуси 5 — 4 щыхъунущ.
ЩIышылэм и 28, тхьэмахуэ
ЦIыхум теухуа щэхур хэIущIыIу мыщIыным и дунейпсо махуэщ
Интернетыр къыщамыгъэсэбэп дунейпсо махуэщ. ЦIыхухэр зы махуэкIэ нэхъ мыхъуми «дунейпсо хъым» къыхэшыным хуэгъэзауэ ягъэуващ.
Армение Республикэм и армэм и махуэщ
Белоруссием щагъэлъапIэ щIэныгъэм и махуэр
1897 гъэм дизель гъэсыныпхъэкIэ лажьэ, куэду къыщIэбгъэкI хъуну двигатель ящIащ.
1906 гъэм къэралым щыяпэу цIыхубзхэм папщIэ политехникэ курс нэхъыщхьэхэр Санкт-Петербург къыщызэIуахащ. А еджапIэ нэхъыщхьэр 1924 гъэм зэхуащIыжауэ щытащ.
1986 гъэм США-м и «Челленджер» хьэрш кхъухьыр лъатэри зы дакъикъэм щIигъукIэ уэгум итауэ уэгум къыщыуащ. Абы иса астронавтиблри хэкIуэдауэ щытащ.
1991 гъэм Куйбышев къалэм и цIэр Самарэ жиIэу зэрахъуэкIащ.
Совет тхакIуэ, усакIуэ, драматург, Социалист Лэжьыгъэм и ЛIыхъужь Катаев Валентин къызэралъхурэ илъэси 121-рэ ирокъу.
УФ-м щIыхь зиIэ и артисткэ, КъБР-м и цIыхубэ артисткэ Шэру Соня къызэралъхурэ илъэс 89-рэ ирокъу.
Спортсмен цIэрыIуэ, Олимп джэгухэм атлетикэ хьэлъэмкIэ тIэунейрэ я чемпион Жаботинский Леонид къызэралъхурэ илъэс 80 ирокъу.
КъБР-м щIыхь зиIэ и артист, Ингуш, Шэшэн республикэхэм гъуазджэхэмкIэ щIыхь зиIэ я лэжьакIуэ Атэбий Игорь и ныбжьыр илъэс 56-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. ЩIыIэр махуэм градуси 2 — 0, жэщым градуси 5 — 4 щыхъунущ.
ЩIышылэм и 29, блыщхьэ
Ядернэ зауэр мыдэным цIыхухэр хузэщIэгъэуIуэным и дунейпсо махуэщ
Молдовэм и прокуратурэм и лэжьакIуэхэм я махуэщ
1710 гъэм Урысей пащтыхьым славяныбзэм и пIэкIэ урысыбзэм и иджырей алфавитыр къащтэным теухуа унафэр къыдигъэкIащ.
1833 гъэм Урысейм щыяпэу Санкт-Петербург къалэм пощт IуэхущIапIэ къыщызэIуахащ.
1886гъэм Бенц Карл япэ автомобилыр къызэригупсысам щыхьэт техъуэ патентыр къратащ.
1908 гъэм япэ урысей аэроклубыр къызэрагъэпэщащ.
1921 гъэм РСФСР-м и ЦIыхубэ комиссархэм я советым и деж ВЧК-м и IуэхухэмкIэ щыIэ управленэм унафэ къищтащ шынагъуэншагъэр къызэгъэпэщынымкIэ органхэм щылэжьэнухэр щрагъэджэн курсхэр къызэIуахыну. Иджыпсту ар Урысей ФСБ-м и Академиерщ.
1935 гъэм СССР-м Калинин (иджы Тверь) областыр къыщызэрагъэпэщащ.
1943 гъэм советыдзэхэм Мейкъуапэ, Тихорецк къалэхэр нэмыцэ фашист зэрыпхъуакIуэхэм къыIэщIагъэкIыжащ.
1964 гъэм Австрием хыхьэ Инсбрук къалэм IХ щIымахуэ Олимп джэгухэр къыщызэIуахащ. Олимпиадэр щIышылэм и 29 — мазаем и 9-хэм екIуэкIащ. Абы щыгъуэщ Iэжьэм ису бгым къежэхынымкIэ япэ зэпеуэхэр щекIуэкIауэ щытар.
2001 гъэм КъБР-м и цIыхубэ усакIуэ, Социалист Лэжьыгъэм и ЛIыхъужь КIыщокъуэ Алим дунейм ехыжащ
США-м и 25-нэ президент, а къэралым и унафэщI нэхъыфI дыдэхэм ящыщу къалъытэ Мак-Кинли Уильям къызэралъхурэ илъэси 175-рэ ирокъу.
Урыс тхакIуэ, драматург цIэрыIуэ, дунейпсо литературэм и классик Чехов Антон къызэралъхурэ илъэси 158-рэ ирокъу.
Франджы тхакIуэ, Нобель игъэува саугъэтыр зыхуагъэфэща Роллан Ромен къызэралъхурэ илъэси 152-рэ ирокъу.
Критик, АКъУ-м и профессор, филологие щIэныгъэхэм я доктор Чэмокъуэ Тыркубий и ныбжьыр илъэс 77-рэ ирокъу.
Балетмейстер, КъБР-м и цIыхубэ артист Думэныщ Iэулэдин и ныбжьыр илъэс 64-рэ ирокъу.
Чехием щыщ хоккеист цIэрыIуэ, къэралым и командэ къыхэхам и гъуащхьэтету илъэс куэдкIэ щыта, Стэнли и кубокыр тIэунейрэ зыхуагъэфэща, олимп чемпион Гашек Доминик и ныбжьыр илъэс 53-рэ ирокъу.
Урысей композитор, уэрэджыIакIуэ цIэрыIуэ, УФ-м и цIыхубэ артист Маликов Дмитрий и ныбжьыр илъэс 48-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Махуэм хуабэр градус 1 — 2, жэщым щIыIэр градуси 3 — 2 щыхъунущ.
